# Arvydas Girdzijauskas

### Straipsnis iš Vikipedijos, laisvosios enciklopedijos.

Arvydas Girdzijauskas

Arvydas Girdzijauskas (1957 m. sausio 1 d. Vilniuje), choro dirigentas ir pedagogas.

## [taisyti] Biografija

Rašytojo Vytauto Girdzijausko sūnus. 1966 – 1974 Arvydas mokėsi Vilniaus S. Nėries vidurinėje mokykloje ir dainavo Respublikinių mokytojų namų berniukų chore „Ąžuoliukas“. 1974 – 1979 choro dirigavimą studijavo Lietuvos valstybinėje konservatorijoje (vyr. dėst. P. Gylio klasė). Studijų metais buvo Vilniaus valstybinio universiteto akademinio choro ir Respublikinių profsąjungų kultūros rūmų mergaičių choro „Liepaitės" chormeisteris. Konservatoriją baigė su pagyrimu.

1979 – 1992 Lietuvos valstybinio radijo ir televizijos komiteto vaikų choro meno vadovas ir vyr. dirigentas. Per keletą metų kolektyvą išaugino į pavyzdinę choro studiją, kurią lankė iki 200 sostinės mokyklų moksleivių. Pagrindinis choro uždavinys buvo turtinti radijo ir televizijos fonoteką naujais ir vertingais kūriniais, koncertuoti. Choro veikla buvo plati ir įvairi – rengė viešus koncertus, dalyvavo dainų šventėse ir konkursuose, naujų kūrinių perklausose, kituose kultūros renginiuose. Kasmet choras surengdavo iki dešimties viešų koncertų, į magnetofono juostą Įrašydavo 50-60 naujų kūrinių. Iš viso Lietuvos radijo fondams įrašė per 400 kūrinių ir surengė per 100 viešų koncertų. Choras sukaupė didelį ir turiningą repertuarą. 1985 respublikinės dainų šventės konkurse pelnė geriausio vaikų choro vardą, o 1987 respublikinės moksleivių dainų šventės konkurse – pirmąją vietą. Choras parengtas 1990 Lietuvos tautinei dainų šventei Vilniuje, tais metais gerai pasirodė tarptautiniame chorų festivalyje Belgijoje (Neerpelt)ir 1992 Vengrijoje (Debrecen). 1990 chorui suteiktas nusipelniusio kolektyvo vardas.

Nuo 1992 rudens A. Girdzijauskas – Klaipėdos humanitarinės mokyklos (nuo 1997 Vydūno vidurinė mokykla) direktorius.

Nuo 1994 jaunių choro (60-70 dalyvių) meno vadovas ir dirigentas. Choras atlieka Renesanso epochos ir šiuolaikinę muziką, nemažai koncertuoja, dalyvauja dainų šventėse, festivaliuose ir kituose kultūros renginiuose. Choras 1997 Lietuvos moksleivių dainų šventės konkurso laureatas, o 1997 XI S. Šimkaus chorų konkurse laimėjo antrąją vietą. Choras parengtas 1998 II Pasaulio lietuvių dainų šventei Vilniuje.

A. Girdzijauskas buvo 1987 respublikinės moksleivių dainų šventės, 1990 Lietuvos tautinės dainų šventės ir 1994 I Pasaulio lietuvių dainų šventės Kaune ir Vilniuje dirigentas. 1996 Žemaitijos ir Pamario krašto vaikų ir jaunimo dainų šventės Klaipėdoje meno vadovas ir vyr. dirigentas. 1990 ir 1991 vaikų ir jaunimo chorų festivalio „Dainuok, jaunoji Lietuva“ organizatorius, vienas iš Lietuvos chorų sąjungos organizatorių, 1989 – 1992 šios sąjungos prezidentas. Priklauso Lietuvos muzikos mokytojų asociacijai ir Lietuvos chorų sąjungai (prezidiumo narys) bei Klaipėdos chorinei bendrijai „Aukuras“ – tarybos narys. 1994 ir 1996 respublikinių „Dainų dainelės" konkursų meno vadovas ir žiuri pirmininkas. 1987 jam suteiktas nusipelniusio artisto garbės vardas, 1996 muzikos mokytojo eksperto kvalifikacijos kategorija, 1997 antroji vadybininko kategorija, 1997 jis apdovanotas Gedimino III laipsnio medaliu.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/r/v/Arvydas_Girdzijauskas_4794.html"

Kategorijos: Lietuvos chorvedžiai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška